زہران ممدانی

**زُہران** **کوامے ممدانی** (پیدائش: 18 اکتوبر 1991ء) امریکی سیاست دان ہیں۔ وہ ڈیموکریٹک پارٹی سے تعلق رکھتے ہیں اور 2021ء سے نیویارک اسٹیٹ اسمبلی میں کوئینز کے حلقہ 36 سے رکن ہیں۔ وہ ڈیموکریٹک سوشلسٹس آف امریکا کے بھی رکن ہیں اور 2025ء کے بلدیاتی انتخابات میں نیو یارک شہر کے میئر کے لیے منتخب ہوئے ہیں اور یکم جنوری 2026ء کو میئر نیو یارک شہر کے طور پر حلف اٹھائیں گے۔

زہران معروف ماہر تعلیم محمود ممدانی اور فلم ساز میرا نائر کے بیٹے ہیں۔ وہ یوگنڈا میں پیدا ہوئے اور کچھ عرصہ جنوبی افریقا میں مقیم رہے۔ سات سال کی عمر میں امریکا ہجرت کی اور نیو یارک شہر میں آباد ہو گئے۔ انھوں نے برونکس ہائی اسکول آف سائنس سے تعلیم حاصل کی اور بعد ازاں بوڈوئن کالج سے افریکانا اسٹڈیز میں بیچلر کی ڈگری حاصل کی۔ سیاست میں آنے سے قبل وہ ہاؤسنگ کاؤنسلر اور ہپ ہاپ موسیقار کے طور پر کام کرتے تھے۔

2020ء میں انھوں نے چار مرتبہ منتخب ہونے والی رکن اسمبلی اراویلا سیموٹاس کو شکست دے کر اسمبلی میں نشست حاصل کی اور اس کے بعد بغیر مقابلہ دوبارہ منتخب ہوئے۔

2024ء میں زہران نے 2025ء کے بلدیاتی انتخابات میں نیویارک کے میئر کے لیے اپنی امیدواری کا اعلان کیا۔ ان کے انتخابی منشور میں شہری بسوں کو مفت کرنا، بچوں کی دیکھ ریکھ، شہر کے زیر ملکیت کریانہ اسٹور، کرایہ منجمد کرنا اور سستی سماجی رہائش کی تعمیر شامل ہیں۔ وہ اسرائیلی حکومت کے ناقد بھی ہیں۔ انتخابی مہم کے دوران انھیں متعدد نمایاں ترقی پسند سیاست دانوں کی حمایت حاصل ہوئی جن میں برنی سینڈرز اور الیگزینڈریا اوکاسیو کورٹیز شامل ہیں۔ 24 جون 2025ء کے ڈیموکریٹک پرائمری انتخابات میں سابق گورنر اینڈریو کومو کی دستبرداری کے بعد وہ پارٹی کے متوقع امیدوار قرار پائے۔

وہ نیویارک شہر کے پہلے بھارتی نژاد امریکی میئر ہیں۔

## ابتدائی زندگی اور تعلیم
زہران کوامے ممدانی 18 اکتوبر 1991ء کو کمپالا، یوگنڈا میں پیدا ہوئے۔ ان کے والد محمود ممدانی بھارتی نژاد یوگنڈائی ہیں جو کولمبیا یونیورسٹی میں ما بعد نو آبادیاتی مطالعات کے پروفیسر ہیں، جن کا تعلق گجراتی شیعہ مسلم خاندان سے ہے جبکہ ان کی والدہ میرا نائر ایک بھارتی نژاد امریکی فلم ساز ہیں جن کا تعلق پنجابی ہندو خاندان سے ہے اور وہ پدم بھوشن اعزاز حاصل کر چکی ہیں۔ ان کے والد نے ان کا درمیانی نام ”کوامے“ رکھا جو گھانا کے پہلے صدر کوامے نکرومہ کی نسبت سے ہے۔

جب وہ پانچ سال کے تھے تو ان کا خاندان جنوبی افریقا کے شہر کیپ ٹاؤن منتقل ہو گیا جہاں انھوں نے سینٹ جارجز گرامر اسکول میں تعلیم حاصل کی جبکہ ان کے والد کیپ ٹاؤن یونیورسٹی سے منسلک تھے۔ سات برس کی عمر میں ممدانی کا خاندان نیو یارک شہر منتقل ہو گیا جہاں وہ مین ہیٹن کے اپر ویسٹ سائیڈ میں مقیم ہوئے۔ انھوں نے بینک اسٹریٹ اسکول فار چلڈرن اور برونکس ہائی اسکول آف سائنس سے تعلیم حاصل کی جہاں انھوں نے نائب صدارت کے عہدے کے لیے ناکام انتخاب بھی لڑا۔

بعد ازاں ممدانی نے ریاست مین کے بوڈِن کالج میں داخلہ لیا جہاں انھوں نے دیگر سرگرم طلبہ کے ساتھ مل کر ”اسٹوڈنٹس فار جسٹس اِن پلسٹائن“ کے نام سے طلبہ کی ایک شاخ قائم کی۔ انھوں نے 2014ء میں افریقی مطالعات (افریکانا اسٹڈیز) میں بیچلر ڈگری حاصل کی۔

## نیویارک میئر
زہران ممدانی 4 نومبر 2025ء کو ہونے والے نیویارک شہر کے میئر کے انتخابات میں کامیاب ہو کر نیویارک کے 111ویں میئر منتخب ہوئے۔ وہ نیویارک شہر کے پہلے مسلم، پہلے جنوب ایشیائی نژاد اور ایک صدی سے زائد عرصے میں سب سے کم عمر میئر ہیں۔
ڈیموکریٹک پارٹی اور ڈیموکریٹک سوشلسٹس آف امریکا سے وابستہ زہران ممدانی نے انتخابات میں تقریباً 50.4 فیصد ووٹ حاصل کیے اور سابق گورنر اینڈریو کومو (آزاد) اور ریپبلکن امیدوار کرٹس سلیوا کو شکست دی۔
ان کی انتخابی مہم کا مرکزی نعرہ شہر میں رہائش، ٹرانسپورٹ اور دیگر اخراجات کی کمی تھا، جس میں کرایہ بڑھنے سے روکنا، مفت بس سروس اور ہر بچے کی نگہداشت جیسے وعدے شامل تھے۔
ممدانی 2021ء سے نیویارک اسٹیٹ اسمبلی کے رکن تھے اور یکم جنوری 2026ء سے میئر کا عہدہ سنبھالیں گے۔

## بر سر عام سیاسی خیالات
زہران ممدانی ایک نمایاں امریکی سیاست دان ہیں جنھوں نے اپنے جرات مندانہ اور غیر روایتی نظریات کے ذریعے نہ صرف نیویارک کی سیاست میں بلکہ بین الاقوامی سطح پر بھی توجہ حاصل کی ہے۔ ان کے خیالات بالخصوص بھارت، اسرائیل۔فلسطین تنازع، اسلاموفوبیا اور نسلی تعصب کے سلسلے میں بے حد واضح اور دو ٹوک ہیں۔ ابتدائی تنقید اسی وقت شروع ہو گئی جب انھوں نے ایک عوامی فورم میں وزیر اعظم نریندر مودی کو ’’جنگی مجرم‘‘ قرار دیتے ہوئے انھیں اسرائیلی وزیرِاعظم نیتن یاہو کے ساتھ موازنہ کیا اور 2002 ءکے گجرات فسادات کو اس کی بنیاد بتایا۔ ان کے بقول مودی اور بی جے پی کا تصورِ بھارت ایسا ماڈل ہے جس میں صرف چند مخصوص شناختوں کو جگہ دی جاتی ہے، جب کہ اصل بھارت وہ ہے جو مختلف مذاہب، زبانوں اور ثقافتوں کا حسین امتزاج ہے۔ ان کے اس بیان پر بھارتی میڈیا اور سیاسی حلقوں کی جانب سے شدید رد عمل سامنے آیا اور ان پر ’’حقائق مسخ کرنے‘‘ کا الزام بھی لگایا گیا، لیکن ممدانی نے اپنے مؤقف کو ’’اخلاقی ذمہ داری‘‘ قرار دیتے ہوئے کہا کہ دنیا بھر میں ظلم و ناانصافی کے خلاف آواز اٹھانا ان کے نظریاتی اصولوں میں شامل ہے۔ اسرائیل۔فلسطین معاملے پر ان کی پوزیشن امریکی سیاست میں غیر معمولی اہمیت رکھتی ہے، کیونکہ جیویش کرنٹس کے مطابق ممدانی نے ایک ایسی تاریخی پیش رفت کی جس میں سام دشمنی کے حامیوں اور آزادانہ خیالات کے ماننے والوں کو ایک ہی سیاسی پلیٹ فارم پر اکٹھا کیا۔ یہ اتحاد امریکی بائیں بازو کی سیاست میں ایک بڑی فکری تبدیلی کی علامت سمجھا جا رہا ہے، جہاں فلسطینی حقوق، انسانی مساوات اور امریکی خارجہ پالیسی پر ازسرِنو غور کی بحث تیزی سے مضبوط ہو رہی ہے۔ اسرائیلی جارحیت، بے گھر فلسطینیوں اور غزہ کی صورت حال پر ان کے واضح بیانات نے انھیں سماجی انصاف کے ایک مضبوط اور نظریاتی رہنما کے طور پر پیش کیا ہے۔ دوسری جانب امریکا میں اسلاموفوبیا کے خلاف ان کی آواز بھی غیر معمولی اہمیت رکھتی ہے۔ ایک جذباتی تقریر میں انھوں نے اپنی ذاتی کہانی بیان کی کہ کس طرح 9/11 کے بعد ان کی خالہ نے محض اس خوف سے کہ کوئی انھیں ان کی حجاب کے سبب نشانہ نہ بنائے، سب وے میں سفر کرنا چھوڑ دیا تھا۔ انھوں نے کہا کہ انتخابی مہم کے شروعاتی دنوں میں انھوں نے اپنی مذہبی شناخت کو کم کرکے پیش کرنے کی کوشش کی، لیکن بعد میں یہ احساس ہوا کہ اپنی پہچان چھپانا خود اپنے اصولوں سے غداری ہے، اسی لیے انھوں نے اعلان کیا: "میں اپنی شناخت، اپنا مذہب یا اپنی ذات کسی کے دباؤ میں تبدیل نہیں کروں گا۔" ممدانی کے مجموعی خیالات ایک ایسی دنیا کے تصور کی ترجمانی کرتے ہیں جہاں اقلیتوں کے حقوق، عالمی انصاف، سیاسی جمہوریت اور انسانی مساوات کو بنیادی ستون کی حیثیت حاصل ہو۔

## حواشی
* ****: بعض اردو مصادر میں ان کا نام **ظُہران** لکھا گیا ہے جبکہ ان کی انتخابی مہم کی باضابطہ ویب گاہ پر ’زوہران‘ درج ہے، تاہم یہ املا معتبر نہیں سمجھا جا سکتا کیونکہ ویب گاہ کے اردو صفحے کی زبان اور اسلوب سے واضح ہوتا ہے کہ اس کا ترجمہ غالباً کسی مشینی آلے کے ذریعے کیا گیا ہے۔

## حوالہ جات


زمرہ:اسلامی اشتراکیت پسند
زمرہ:امریکی شیعہ
زمرہ:بھارتی نژاد امریکی سیاست دان
زمرہ:بقید حیات شخصیات
زمرہ:بوڈوئن کالج کے فضلا
زمرہ:پنجابی نژاد امریکی شخصیات
زمرہ:جنوبی افریقہ کو تارکین وطن
زمرہ:ریاستہائے متحدہ کو یوگنڈائی تارکین وطن
زمرہ:ریاستہائے متحدہ کے وطن گیر شہری
زمرہ:شیعہ اثناعشری
زمرہ:کمپالا کی شخصیات
زمرہ:نیویارک (ریاست) کے مسلم
زمرہ:یوگنڈائی مسلم
زمرہ:1991ء کی پیدائشیں
زمرہ:نیو یارک (ریاست) کے ڈیموکریٹس
زمرہ:ریاستہائے متحدہ کو بھارتی تارکین وطن
زمرہ:اکیسویں صدی کے امریکی سیاست دان
زمرہ:ڈیموکریٹس (ریاستہائے متحدہ)
زمرہ:اکیسویں صدی کے سیاست دان
زمرہ:امریکی سیاست دان
زمرہ:امریکی اشتراکیت پسند
زمرہ:ڈیموکریٹک پارٹی (ریاستہائے متحدہ) کے سیاست دان
زمرہ:نیو یارک سٹی کے سیاست دان
زمرہ:یوگنڈا کے سیاست دان
زمرہ:اکیسویں صدی کے شیعہ مسلمان
زمرہ:امریکی فعالیت پسند برائے فلسطینی یکجہتی